偈頌一百六十首  其一二五
作者：釋宗杲
朝代：宋

paragraphs: 今夜喚明朝作來年，明朝喚今夜作去歲。
即稱來年今夜合來，既號去歲明朝合去。
來年今夜不見來，去歲明朝定不去。
既不來，又不去，業識茫茫無本據。
大圓鏡裏絕纖塵，箇中豈著閑家具。
是則是，別又別，爍迦晃破秋天月。
龐公不昧本來身，大似飛龍成跛鼈。
爾諸人，瞥不瞥，靈利漢須看時節。
五九盡處又逢春，衲僧腦後三斤鐵。